Správa zo zahraničnej pracovnej cesty

1.  Účastník ZPC:
Titul, meno a priezvisko: 		PaedDr. Mária Tekelová
Pracovisko, pracovné zaradenie:	Ministerstvo školstva, vedy, výskumu a športu SR, Stromová 1, 813 30 Bratislava
riaditeľka odboru špeciálnych škôl, špeciálnych výchovných zariadení a poradenských zariadení 

2.  Zahraničná pracovná cesta:
Štát, mesto: 				Švajčiarsko, Ženeva 
Vykonaná v dňoch: 			04. 04.  – 05. 04. 2016
Účel cesty:	Prerokovanie implementácie Dohovoru OSN o právach osôb so zdravotným postihnutím na Slovensku s Výborom pre práva osôb so zdravotným postihnutím - The Committee on the Rights of Persons with Disabilities (CRPD)
Spôsob financovania: 		MŠVVaŠ SR

3.  Rámcový program pobytu:
04. 04. 2016			Príchod do Ženevy
Prijatie delegácie zo SR veľvyslancom Stálej misie Slovenskej republiky pri OSN, pánom Fedorom Rosochom, v sídle Stálej misie SR pri OSN v Ženeve 
1. časť dialógu s Výborom pre práva osôb so zdravotným postihnutím (ďalej len „Výbor“) o implementácii Dohovoru OSN o právach osôb so zdravotným postihnutím v Slovenskej republike (ďalej aj „Dohovor“)
	Príprava členov delegácie SR na 2. časť dialógu podľa predložených otázok  Výborom - spoločná a individuálna
05. 04. 2016 			2. a 3. časť dialógu Výboru so zástupcami SR
Odlet zo Ženevy

4.  Stručný priebeh:
04. 04. 2016
Bezprostredne po prílete do Ženevy predstavenie členov delegácie SR pozostávajúcej zo 7 zástupcov ministerstiev veľvyslancovi Stálej misie SR pri OSN. Po podrobnej inštruktáži o organizácii, priebehu a postupe pri vedení dvojdňového dialógu Výboru o stave implementácie Dohovoru OSN o právach osôb so zdravotným postihnutím v Slovenskej republike, sme sa odišli ubytovať.
Rokovanie s Výborom sa uskutočnilo v čase od 15:00 h do 18:00 h. Výbor v úvode ocenil postup Slovenskej republiky pri implementovaní Dohovoru pri zavádzaní legislatívy týkajúcej sa ochrany práv osôb so zdravotným postihnutím, viaceré sociálne opatrenia, vytvorenie úradu komisára pre osoby so zdravotným postihnutím. Nasledovalo  položenie prvej časti komentovaných otázok členmi Výboru; pri ich zostavovaní členovia Výboru vychádzali z vládnej správy o stave plnenia Dohovoru v SR a z tzv. tieňovej správy predloženej Výborom pre osoby so zdravotným postihnutím, ktorá bola vypracovaná v spolupráci s mimovládnymi organizáciami združujúcimi osoby so zdravotným postihnutím, so zameraním na uplatňovanie legislatívnych a ďalších opatrení vlády SR v praxi. Po krátkej (15 min.) prestávke na zrekapitulovanie otázok a ich pridelenie jednotlivým účastníkom delegácie menovite, podľa vecne príslušných rezortov, sme postupne odpovedali na otázky členov Výboru. Výboru bezprostredne po odznení našich odpovedí otvoril ďalšie kolo kladenia otázok. Na prípravu odpovedí, ktoré mali odznieť v ďalšom dni, sme dostali čas v priebehu večera. 
05. 04. 2016
Druhý deň dialógu Výboru so zástupcami SR o implementácii Dohovoru v SR začal o 9:00 h našimi odpoveďami na otázky z predchádzajúceho dňa. Bezprostredne na to nadviazal tretí blok otázok, na ktoré sme odpovedali po desaťminútovej prestávke na prípravu. Rezortu školstva sa okrem článku 24. Dohovoru, výlučne zameraného na vzdelávanie na všetkých jeho stupňoch, týkali aj otázky položené členmi Výboru pri otvorení iných článkov Dohovoru, v rámci prierezových tém k viacerým oblastiam života osôb so zdravotným postihnutím, vrátane vzdelávania. 
Po ukončení dialógu Výboru so slovenskou delegáciou nasledovalo krátke záverečné stretnutie s veľvyslancom Stálej misie SR pri OSN, ktorý nám poďakoval za vykonanú prácu a pripravenosť na zvládnutie promptne vyjadrovaných odpovedí. 
5.  Odporúčané závery: 
Po zhodnotení aktuálne zisteného stavu implementácie Dohovoru OSN o právach osôb so zdravotným postihnutím v Slovenskej republike budú vláde SR doručené záverečné odporúčania, ktoré Výbor spracuje a oznámi a zverejní do dvoch týždňov. Stav implementácie Dohovoru OSN o právach osôb so zdravotným postihnutím v Slovenskej republike bude opakovane hodnotený Výborom po ďalších štyroch rokoch. Všetky dostupné informácie sú priebežne sprístupňované na webovom sídle MPSVR SR - v zložke Hlavné kontaktné miesto pre problematiku vykonávania Dohovoru OSN o právach osôb so zdravotným postihnutím.
6.   Prehľad prinesenej dokumentácie a miesto jej uloženia
Bez dokumentácie.
7.    Spôsob zverejnenia výsledkov ZPC, prenos získaných informácií
Súhlasím so zverejnením správy na internete.
Prenos informácií – podľa bodu č. 5 tejto správy.

Správu vypracovala: 	PaedDr. Mária Tekelová 

Dátum: 			15. 04. 2016 

Správu schválil:  		Ing. Marian Galan, GR SRŠ